Itzhak Katzenelson

Itzhak Katzenelson (Korelitz, Minsk 1.7.1886 – Auschwitz 1.5.1944) 
Nassût a Korelitz e cressût a Lodz inte Russie Blancje, la Bielorussie, dopo une cariere di insegnant di gjinasi, al cîr tal setembar dal 1939 di cjatâ salvece te citât di Varsavie. La Polonie invadude dal esercit todesc e par un tierç abitade di Ebreus e tache a savê di subit cualis che a son lis intenzions dai invasôrs. La Polonie e devente une sgjaipule dulà cjapâ i Ebreus par mandâju a murî. Dai prins di otubar dal ’40 a son sierâts tal Ghet. Intune retade ai 14 di avost dal ’42 al à za pierdût la femine e i doi fruts piçui menâts vie e finûts tai fors di Treblinka. Al reste platât cul prin fi, Tzvì. Ju fasaran passâ al di fûr dal ghet i partigjans Ebreus di pueste parcè che al poderi contâ ce che al à viodût e cemût che Isac al sa.  Isac Katzenelson al reste dentri tal ghet daspò la prime resistence dal zenâr dal ’43 scjampant tal avrîl. Ai 22 di mai dal ‘43 al rive a Vittel tal nort est de France. Jessût de Polonie cuntun document improbabil par l’Honduras. A Vittel al dopre doi mês e mieç a scrivi ‘Il cjant’ come che al marche lui stes, dai 3 di otubar dal 1943 ai 18 di zenâr dal 1944. Il manoscrit intune cjarte rimediade e involuçât dentri a trê butiliis al ven soterât dongje di un len, e une compagne di prigionie, Miriam Novitch, che lu veve sburtât a scrivi e e sa dal segret, une volte sorevivude al maçalizi, lu publicarà a Paris tal ‘45. Te vierte dal ’44, Isac e so fi a van drets tal infier di Oshventshim, Auschwitz. A vignaràn copâts cul gas pene rivâts.